kaerle etc. doen te wetene allen iegewoerdigen ende toecommende
dat wy ontfangen hebben die oetmoedige supplicatie van pieter
roelans inhoudende hoe op onser lieven vrouwen dach in september
lestleden was vier jaer dat hy suppliant sat ende dranck tot
dieghem in onsen lande ende hertochdom van brabant met wylen
doen levende willem van ysere ende wierpen aldaer een gans ende
daer naer een entbogel ende dit gedaen zoe hebben eenen jan tote
ende die voers. overleden woerden gecregen zulcx dat zy melcanderen
souden gesmeten hebben en hadde die suppliant dit hoirende ende
ziende nyet ten besten gesproken inder maniere dat zy al wederom
in huys ginghen sitten drincken ende daer zekeren tyt gedroncken
hebbende zoe es die selve overleden opgestaen ende woude den
voern. jan tote toe dwelck ziende dese suppliant zeyde om beters
wille ende om twyst te schuwen totten voers. overleden willem
sit stille oft het zal u berouwen mits dwelcke hy overleden zeyde
totten selven suppliant zult ghy my nu tegens u allen ghy en heb
my noeyt tegens geweest ende alsoe doen dese overleden al enen
qualyck sprach ende op voer zoe beduchtede die voers. suppliant
dat hy hem verrast zoude hebben van smyten ende arch te doene
zulcx dat hy suppliant nam eenen pot ende wierp die op desselft
overledens hooft doen dese overleden op schoet ende hem zoe
hadde dat hy al te houden was ende mits datmen hem nyet w$
gehouden en coste zoe liet men hem gaen zulcx dat hy overleden
quam den suppliant inne met een mes in zyn handt dwelck
hy suppliant ziende zeyde tot hem overleden willem zyt te vrede
oft het zal u berouwen waerop die selve overleden antwoerde
neen ghy moeter blyven oft ic doen dese suppliant dit hoirende
heeft om zyn lyf te bescudden zyn mes in zyn handt genomen
ende die voers. overleden is hem altoes inne gecommen dwelck
ziende die zelve suppliant ende dat hy desen overleden nyet lang$
ontvlieden oft ontgaen en conste heeft desen wylen willem van $$
gesteken dat hy daer henen viel ende op te stede doot bleef ende
hoe wel hy suppliant vande toecompste van tzelve feyt groot
leetscap heeft ende dattet geschiet is ten versoucke vanden zelven
overleden die daeraf causa movens was alsvoeren ons nyetmin
en zoude nyet vryelyck dorven hanteren noch converseren in onsen
voern. lande ende hertochdom van brabant hoe wel tzelve meer dan
vier jaer geleden es den waere dat hem hier aff verleendt werden
onse openen brieven van remissie ende pardoene alzoe hy zecht om
die welcke aengemerct tghene dat voers. is hy ons zeer oitmoedelyck
gebeden heeft soe eest dat wy die saken voerscreven overgemerct
den voern. pieter roelants suppliant genegen wesende tzynder
voers. bede ande supplicatie ende hem willende in dit stuck gracie
ende ghenade prefereren voer strancheyt van rechte hebben inden
gevalle alsboven vergheven quytgescholden ende gheremitteert
vergheven schelden quyte ende remitteren uuyt zunderlinge gracie
mits desen onsen brieve tfeyt ende dootslach boven verclaert metsgaders
alle peyne ende bruecke corporelle ende criminelle daer inne hy
ter cause van dijen met diesser aencleeft iegens ons ende justicie
mesdaen ende mesbruyckt mach hebben hem als daeraf wederstellende
ende restituerende tzyne goede fame ende name in onsen voers.
lande ende hertochdom van brabant ende in allen anderen onsen
landen ende heerlicheden metsgaders tot zynen onverbuerden goeden
indien hy der eenighe heeft ghelyck ende inder manieren als
hy was voer de toecomspte van tfeyt ende dootslach voerscreven
imponerende hier op een eeuwich zwygen ende silencie onsen procureur
generael van brabant ende alle andere onse ende der smaelre heeren
justicieren ende officieren wye zy zyn satisfactie ende
beteringe eerst ende alvoeren gedaen der geinteresseerde partye
indyen die noch nyet gedaen en es ende eenighe daer toe staet
civilyck alleenlyck behoudelyck dat hy suppliant gehouden werdt
tvoers. feyt ende dootslach iegens ons te beteren civilyck naer
de gelegentheyt vander mesdaet ende faculteyt van zynen goeden
ende oick te reffonderen ende betaelen die redelycke costen van
justicie hierom gedaen ter taxatie ende arbiterscepe van onsen
lieven ende getrouwen die cancellier ende luyden van onsen
raede in brabant die wy daertoe committeren den welcken
wy ontbieden ende bevelen dat voer hemluyden gheroupen
die ghene dier over behoiren geroupen te zyne zy procederen
wel ende dueghdelick ter verificatie ende interinemente van
desen onsen voern. brieve naer huere voirme ende inhouden
# sy hieraf verantwordt
byden ontfanger vanden
exploiten
ende welck interinement de voers. suppliant oick gehouden
zal zyn in onsen voern. rade te versuecken binnen eenen jaere
naer date van desen opte peyne van te verbueren deffect der
zelver ende dat gedaen ende de voers. amende civile ende costen
van justicie getanxeert ende betaelt zynde in handen vanden
ghenen van onsen ontfangers oft anderen onsen officieren dient
behoiren zal die daeraff gehouden zal zyn ontfanck te maken
rekeninge bewys ende reliqua te doene tonsen proffyte metten
anderen penningen van zynen ontfange zy onse drossaert van
brabant meyeren van loevene amptman van bruessele
schoutetten van antwerpen ende vanden bossche ende alle
andere der voern. smaelre heeren ende van onsen vassaelen
rechteren justicieren ende officieren onsen voers. lants ende
hertochdom van brabant wien dit aengaen oft roeren zal
moegen huere stedehouderen iegewoirdich ende toecommende
ende eenyegelyc van hen byzondere zoe hem toebehoiren zal
doen laeten ende gedoogen den voern. pieter roelants suppliant
van dese onse gracie remissie ende pardoene zoe ende inder
manieren alsboven rustelyck vredelyck volcommelick ende
eeuwelick genyeten ende gebruycken sonder hem te doene
noch te laeten geschiene nu noch in toecommende tyde aen lyve
noch aen goede eenich hinder letsel oft moeyenisse ter
contrarien in eenigher manieren maer indien zyn lyf
oft eenige van zynen voers. onverbuerden goeden daeromm
gevangen becommert oft gearresteert zyn oft naemaels waeren
dat zy die stellen ende zetten oft doen stellen ende zetten
terstont ende zonder vertreck tot geheele ende volcommen
delivrancie want ons alsoe gelieft ende ten eynde dat
dit goet vast ende gestadich blyve teeuwigen dagen
soe hebben wy onsen zegele hier hier aen doen
hangen behalven in anderen zaecken ons recht
ende eenyegelyck tzyne il allen gegeven in onser stadt
van bruessele inden maendt van december int jaer
onsheeren duysent vyfhondert ende achtendertich
van onsen keyserycke txixe ende van onsen rycken van
spaengien tween cecillien ende anderen txxiiie aldus stont
gescreven opte plycke byden keyser in zynen raede ende
geteekent verreycken ende noch stont gescreven opte selve
plycke visa registrata
ghecollacionneert tegens
doriginale brieven by my
decock